**Szabályok és döntvények**

**I. Szabály *a játéktér***

1. Méretek

A játéktér téglalap alakú, a hossza 28-40 méter, szélessége 17-25 méter.

2. Vonalak

A játékteret jól látható 5-8 cm-es vonalakkal kell határolni. A hosszabb vonalakat oldalvonalaknak, a rövidebbeket kapuvonalaknak nevezzük. A játéktér közepét az oldalvonal mentén kell jelölni.

3. Büntetőterület

Képzeletben a kapuvonalakra merőlegesen, mindkét oldalvonalon 5 m távolságra egy-egy pontot kell kijelölni. E két pontot egy, képzeletbeli vonallal kell összekötni. E vonalakkal és kapuvonallal határolt rész a büntetőterület.

4. Büntetőpont

Mindkét büntetőterületen a kapuvonal középpontjától a kapuvonalra merőlegesen egy képzeletbeli egyenesre 8 métert kell mérni és -e távolság végpontját láthatóan meg kell jelölni az oldalvonal mentén. Ez a büntetőpont.

5. Cserezóna

A saját kapu melletti oldalvonalon, az alapvonaltól számított 5 m-en belül.

6. A kapuk

A kapuk a két kapuvonal közepén állnak. A kaput két merőleges, egymástól 4 m távolságban (belméret) álló oszlop alkotja, melyek felül keresztléccel vannak összekötve. A keresztléc alsó széle 2 m távolságara van a talajtól. A kapufák és a keresztléc vastagsága 4 - 10 cm. A kapufára hálót kell felszerelni, amelynek anyaga kender, juta vagy nejlon lehet. A hálót úgy kell felerősíteni, hogy kapura lövés esetén a hálóba jutatott labda ne pattanhasson vissza a mezőnybe.

7. Játéktér

A játéktérnek homoknak kell lennie.

**II. Szabály *a labda***

1. A labdának gömb alakúnak kell lennie, a külső réteg legyen bőr vagy más engedélyezett anyag. Semmiféle olyan anyagot nem lehet felhasználni, ami a játékos testi épségét veszélyezteti.

A labda:

* gömbölyű,
* anyaga bőrből vagy más engedélyezett anyagból készülhet, ami kopás- és időálló,
* átmérője /kerület/ minimum 68 cm, maximum 70 cm (5-ös méret),
* súlya a mérkőzés kezdésénél minimum 410 gr, maximum 450 gr lehet,
* a benne lévő nyomásnak 0, 6 és 1, 1 atmoszféra között kell lenni.

2. A labda kerületének a versenybizottság által engedélyezettnek kell megfelelnie.

3. A labdát a szervezőknek kell biztosítaniuk, melyet a játékvezetőkön keresztül juttatnak el a mérkőzésekre.

**A labda cseréje:**

* *ha a labda mérkőzés közben sérül meg:*
* a mérkőzés folyamatát megszakítja a játékvezető,
* a mérkőzést újra kell indítani /a játékvezető a játéktér középpontjában labdát ejt/,
* *ha a labda nem játék közben sérül meg, hanem kezdőrúgásnál, gólnál, sarok- vagy szabadrúgásnál, büntetőrúgásnál, kidobásnál vagy labdabejátszásnál, akkor:*
* a mérkőzés a játékhelyzetnek megfelelően új labdával kell folytatni.

**III. Szabály *a játékosok jogosultsága***

1. A játékban két csapat vesz részt, legfeljebb 5-5 játékossal, közülük 1-1 a kapus.

Mindkét csapat köteles a játéktéren lévő játékosai közül a kapust megnevezni, a játékosokat számozott mezzel ellátni.

2. A csere játékosok maximális száma az adott mérkőzésen 7 fő. Csere a mérkőzés folyamán korlátlan számban történhet. A lecserélt játékos a mérkőzés során újra játszhat. A becserélendő játékosnak a cserezónában kell a játéktérre lépnie. A becserélendő játékos addig nem léphet a pályára, amíg a lecserélendő játékos a játékteret el nem hagyta. A kapust is folyamatosan lehet cserélni, de ha mérkőzés közben egy cserejátékos helyet cserél a kapussal, akkor ezen cserejátékosnak eltérő színű kapusmezt kell viselnie.

3. A játékosok függetlenül attól, hogy pályára lépnek –e vagy sem, a mérkőzés egész ideje alatt a játékvezető döntési joghatósága alá tartoznak.

4. Ha a repülőcsere folyamán a cserejátékos előbb pályára lép, minthogy a lecserélt játékos elhagyná a játékteret, akkor a játékvezető állítsa meg a játékot, figyelmeztesse a cserejátékost. A játékot az ellenfél javára megítélt szabadrúgással folytassa arról a helyről, ahol a labda a játék megszakításának pillanatában volt. Ha a labda ebben az időben a büntetőterületen belül volt, akkor a szabadrúgást az 5 méteres vonalnak arról a pontjáról kell elvégezni, amely a legközelebb van ahhoz a helyhez, ahol a labda volt a megszakításkor. Ha a csere nem a cserezónában történik, akkor a játékvezető ne szakítsa meg a mérkőzést, de amint a labda nincs játékban, figyelmeztesse a játékost.

5.A mérkőzés kezdetén a csapatok minimális létszáma 4 fő. Ha bármelyik csapat létszáma kiállítások, sérülések következtében háromra csökken, a mérkőzést be kell fejezni.

**IV. Szabály *a játékosok felszerelése***

1. A játékos nem viselhet olyan felszerelést vagy tárgyat, amit a másik játékosra veszélyes lehetne.

2. A játékosok felszerelése trikóból vagy mezből, rövidnadrágból vagy fürdőnadrágból és áll. A sportcipő használata kötelező.

3. A játékosok mezeit vagy nadrágját számmal kell ellátni, egy csapat játékosainál nem lehet több azonos számozás.

4. A csapat játékosai egységes öltözetet viseljenek. A két csapat öltözetének színben eltérőnek kell lenni egymástól. A kapusoknak olyan színű öltözéket kell viselniük, amely különbözik a többi játékos és a játékvezető öltözetének színétől. A kapus hordhat hosszúnadrágot.

5. Ha a két csapat azonos színű mezben jelenik meg, mindenkor a sorsolás szerint elől álló csapatnak kell elütő színű mez viselését megoldani.

6. A fenti szabályok bármelyik megsértése esetén a vétkes játékost le kell küldeni a pályáról, hogy a felszerelését rendbe hozza. A játékos csak akkor léphet ismét a pályára, ha a játékvezető a felszerelését ismét rendben találta és a labda nincs játékban.

**V. Szabály *a játékvezető***

1. Minden mérkőzésre játékvezetőt kell kijelölni, akinek korlátlan joga van, hogy a játékszabályokat a mérkőzés során érvényesítse. A jogkörének gyakorlása abban a pillanatban kezdődik, amikor a játéktér területére érkezik és akkor fejeződik be, amikor azt elhagyja.

2. Jogok és kötelessége:

1. Érvényt szerez a játékszabályoknak.
2. Eltekint a büntetéstől (játékmegszakítástól) minden olyan esetben, ha meggyőződése, hogy ezáltal a vétlen csapatot juttatná előnyhöz. Ha a feltételezett előny nem következne be, bünteti az eredeti szabálytalanságot.
3. Méri a játékidőt, jegyzeteket, jelentést készít a mérkőzésekről.
4. Korlátlan joga, hogy a játékot egy szabálytalanság vagy egyéb ok miatt bármikor megszakítson.
5. Fellép a sportszerűtlen játékosokkal és vezetőkkel szemben, durva, brutális játék ill. sértés esetén kizárja őket a további játékból.
6. Ellenőrzi, hogy a labda megfelel-e a követelményeknek.
7. Dönt a játéktér alkalmasságáról.

3. A játékvezető működése:

1. Ha a játékot szabálysértés vagy egyéb ok miatt szándékozik megállítani, sípjelzéssel tegye azt. A szabálytalankodó játékost sárga illetve piros lappal büntetheti. Súlyos esetben – verekedés stb. – a mérkőzést idő előtt befejezheti.
2. Amikor a labda az alapvonalon vagy a partvonalon keresztül elhagyja a játékteret, sípjelre nincs szükség. Csakis olyan kivételes esetben sípoljon, ha a játékosok tovább szeretnék folytatni a játékot.
3. A játékvezető a szabályok szellemében arra törekedjen, hogy a lehető legkevesebb megszakítással vezesse a játékot.
4. A játékvezető nem engedi meg, hogy a szabályosan végrehajtott cserén kívül bárki az engedélye nélkül a játéktérre lépjen, kivéve, ha áll a játék és jelt adott a belépésre.

**VI. Szabály *a játék időtartam, eredményvezetés***

1.A mérkőzés két 10 perces félidőből áll. Az időmérés futóórával történik.

2. A félidők közötti szünet nem lehet több 1 percnél.

3. Órát és jegyzetblokkot a szervezők biztosítanak. Az eredményeket a Mozgásparknál található sátorban a versenybizottságnak kell leadni. A versenybizottság kötelessége egy demonstrációs tábla vezetése, amelyen minden eredménynek szerepelnie kell.

4. Egyenes kieséses rendszernél döntetlen végeredmény esetén kétszer öt perces hosszabbítást kell alkalmazni. Ha a hosszabbítás után is döntetlen, akkor 3-3-büntetőrúgást kell végezni. Amennyiben ekkor sincs döntés, a büntetőket addig kell felváltva folytatni, amíg az egyik csapat nem hibázik.

5.Pontozás, továbbjutás a csoportból: győzelem 3 pont

döntetlen 1 pont

vereség 0 pont

A csoportban azonos pontszám esetén az egymás elleni eredmény, azonosság esetén a jobb gólkülönbség, amennyiben ez is egyenlő a több rúgott gól dönt. Ennek egyenlőségénél a sorsolás dönt.

**VII. Szabály *a mérkőzés kezdete***

1. A mérkőzés kezdete előtt térfélválasztás és a kezdőrúgás jogát ki kell sorsolni. Amelyik csapat nyer, az választhat a két lehetőség közül.

2. A kezdőrúgásból közvetlenül nem érhető el gól. A kezdőrúgás elvégzése előtt minden játékosnak a saját térfelén kell tartózkodnia. A nem kezdő csapat tagjainak a labdától legalább 5 m távolságra kell tartózkodniuk amíg az játékba nem kerül.

3. A kezdőrúgást sípjelre kell elvégezni. A labda akkor kerül játékba, ha az ellenfél térfelére előremozdul. Az a játékos, aki a kezdőrúgást végezte mindaddig nem játszhatja meg még egyszer a labdát, míg egy másik játékos meg nem érintette.

4. A félidő után az újrakezdés előtt a csapatok térfelet cserélnek és a kezdőrúgás joga is felcserélődik.

5. Az elért gól után a gólt kapott csapat a kezdőrúgással azonos módon folytatja a játékot.

6. Ha a kezdés nem szabályos, minden esetben újra kell kezdeni a játékot, kivéve, ha kétszeri érintés történik. Ebben az esetben közvetett szabadrúgást kell ítélni a vétkes csapat ellen.

**VIII. Szabály *a labda játékban és játékon kívül***

1. A labda játékon kívül van:

1. Ha a labda a talajon vagy a levegőben áthalad a kapu-vagy oldalvonalon teljes terjedelmével.
2. Ha a mérkőzést a játékvezető megszakítja.

2. A labda minden más esetben a játék kezdetétől a végéig játékban van akkor is, ha

1. A kapufáról vagy keresztlécről pattan vissza a pályára,
2. Ha a játékvezetőről kerül vissza a játéktérre, amennyiben a pálya területén tartózkodik,
3. A szabálytalanság gyanúja áll fenn, de döntést még nem hoztak.

3. A vonalak ahhoz a területhez tartoznak, amelyeket behatárolnak, ezért az oldalvonalak és a kapuvonalak a pálya területéhez tartoznak.

**IX. Szabály *a gól***

1. Gól az, ha a labda a kapuvonalon a két kapufa között és a keresztléc alatt teljes terjedelmével áthalad anélkül, hogy azt a támadó csapat valamely játékosának szabálytalansága előzte volna meg.

2. Az a csapat, amelyik a mérkőzés alatt több gólt ér el, nyert. Amennyiben nem történt góllövés vagy a két csapat azonos számú gólt ért el, a mérkőzés döntetlen.

3. Nem ítélhető gól, ha valamilyen külső tényező a labdát megállította mielőtt az a kapuvonalon áthaladt volna. Ha ez a rendes játékidőben történik- büntetőrúgás végrehajtását kivéve- a játékot meg kell szakítani, játékvezetői labdával folytatni ott, ahol a külső beavatkozás történt.

4. Amikor a labda a kapu felé tart és mielőtt még teljes terjedelmével áthaladt volna a kapuvonalon, egy néző belép a játéktérre és megkísérli a gólt megakadályozni, a labda azonban mégis a kapuba jut a gólt meg kell adni.

**X. Szabály *a szabadrúgások***

1. Csak közvetlen szabadrúgás létezik.

Szabadrúgásból közvetlenül gól érhető el.

Semmilyen helyzetben nem állítható sorfal.

2. A szabálytalan játékot és a sportszerűtlen viselkedést szabadrúgással kell büntetni.

3. Szabadrúgást kell ítélni, ha a vétkes játékos, a játékvezető megítélése szerint az alábbi vétségek valamelyikét követi el:

- ellenfelét megrúgja vagy megkísérli megrúgni,

- ellenfelét gáncsolja, lábával buktatja,

- nekiugrik ellenfelének,

- megüti vagy megkísérli megütni az ellenfelét,

- leköpi az ellenfelét,

- ellenfelét visszahúzza,

- fellöki az ellenfelét,

- becsúszva szereli az ellenfelét,

- szándékos kezezést követ el, azaz kezével, karjával elüti, megfogja, vagy beleüt a labdába (ez nem vonatkozik a saját büntetőterületén belül álló kapusra),

- veszélyes módon játszik (pl.: megkísérli megrúgni a labdát, amikor az a kapus kezében van),

- ellenfelét akadályozza a mozgásban, futásban,

- akadályozza a kapust a kidobásban.

4. A szabadrúgást arról a helyről kell elvégezni, ahol az esemény történt, feltéve, ha a labda játékban volt.

5. Felállás a szabadrúgásnál

**Szabadrúgás A**

Ha a szabadrúgást, a szabálysértő csapat területén végzik, akkor a játékosoknak:

* a játéktéren,
* a labda vonalában vagy mögötte,
* a kapus a saját büntetőterületén van,
* minden játékosnak, és a védő kapusnak a labdától legalább 5 méterre kell lennie,
* nem akadályozható a szabadrúgást végző játékos mozgása.

**Szabadrúgás B**

Ha a szabadrúgást, a vétlen csapat térfelén végzik, akkor a játékosoknak:

* a játéktéren,
* a labdától legalább 5 méterre,
* a játékosok nem helyezkedhetnek a labda és a lövés irányában lévő kapu közzé,
* nem akadályozható a szabadrúgást végző játékos mozgása,
* a labdát bármilyen irányba el lehet rúgni,
* a labdába nem lehet bele érni, ha azt a vétkes kapu felé rúgják, a levegőben van, és nem éri a homokot. Ebben az esetben csak a kapus érhet a labdához.
* más esetben, vagy ha a labda már homokot ért, akkor minden játékos számára szabaddá válik a megjátszása.

6. A szabadrúgás végrehajtása

* a szabadrúgást végző játékos a lábát vagy a labdát használva kis homokdombot képezhet, hogy a labdát megemelje,
* a szabadrúgást az engedélyező jelzése után, 5 másodpercen belül el kell végezni,
* a szabadrúgást végző játékos addig nem érhet a labdához, amíg másik játékos nem érintette,
* a labda a szabadrúgást követően játékban van, ha a levegőben van, vagy gurul,
* *ha a labdát a kapu felé rúgják, egy játékos sem érhet addig hozzá, amíg:*
* a homokot nem éri,
* a védekező kapus nem ért hozzá,
* a kapufát, vagy a keresztlécet nem érintette.

7. A kapus szabadrúgást maga után vonó cselekedetet követ el, ha a büntetőterületen belül az alábbi szabálytalanságok valamelyikét követi el:

- a szándékosan hazaadott labdát megfogja, kézzel érinti,

- csapattársától, oldalberúgásból (bedobásból), hazaadott labdát szándékosan kézzel érinti vagy megfogja,

- 5 másodpercnél tovább birtokolja akár kézzel, vagy lábbal a saját büntetőterületén a játékban lévő labdát.

Ennél a két szabálytalanságnál a szabadrúgást az 5 m-es képzeletbeli büntetővonal azon pontjáról kell elvégezni, amelyik a legközelebb van a szabálytalanság helyéhez

**Döntvény:**

A kapuskidobás után a kapus a szándékosan hazafejelt labdát megfogja vagy, kézzel érinti, szabadrúgást kell ítélni, mert ez a szabály kijátszásának minősül.

*Előírás szabadrúgásnál:*

* annak a játékosnak kell elvégezni, aki ellen a szabálysértést elkövették. Ha súlyosan megsérült, akkor az őt lecserélő játékos végzi el. Ha a játékos súlyosan sérült, a mérkőzés alatt már nem térhet vissza a játéktérre.
* a labdának mozdulatlanul a homokon kell állnia,
* a szabadrúgást végző játékos, nem érhet bele a labdába addig, amíg másik játékos nem érintette,
* az egyes szakaszok végén, a szabadrúgás /büntetőrúgás/ végrehajtása érdekében hosszabbítás lehetséges. Hosszabbításnál csak a rúgó játékos, a védekező kapus, és a játékvezetők tartózkodhatnak a labda közelébe, a többi játékosnak a cserepadhoz kell vonulnia.
* A szabadrúgás /büntetőrúgás/ végrehajtása miatt, a hosszabbítás végén /3 perc/ is jár a végrehajtáshoz szükséges idő,
* szabadrúgásból nem lehet öngólt rúgni, ebben az esetben a vétlen csapatnak sarokrúgást kell ítélni.

**XI. Szabály *a büntetőrúgás***

1. A büntető rúgást a büntetőpontról kell elvégezni, 8 méterről. A büntetőrúgáskor csak a kapus tartózkodhat a büntető területen belül. Valamennyi játékosnak, kivéve a rúgó játékost, legalább öt méterre kell elhelyezkedni a labdától.

2. A büntetőrúgást végző játékosnak a labdát előre kell rúgnia és ő csak akkor rúghat ismét labdába, ha közben már egy másik játékos is hozzáért.

3. Időn túli büntetőrúgásnál, ha a labda a kapufákról vagy a kapusról vagy a kettő érintésével közvetlen a kapuba kerül, a gólt meg kell ítélni, s utána a mérkőzést be kell fejezni.

4. A büntetőrúgásnál a kapusnak a gólvonalon kell lennie, míg a labda játékba nem kerül. Amíg a kapus nem a megfelelő helyen áll, a játékvezető ne engedi elvégezni a büntetőrúgást.

5. A büntetőrúgást csak akkor szabad elvégezni, ha minden játékos a kijelölt helyen tartózkodik. A büntetőt sípjelre végzi el a kijelölt játékos. Ha a büntetőrúgásnál a sípszó után a védőcsapat egyik játékosa belép, a játékvezető engedje a rúgást elvégezni, ha nem született gól, akkor meg kell ismételni a büntetőrúgást. A vétkes játékost figyelmeztetni kell. Ha ugyanezt a támadó csapat játékosa teszi, a rúgás elvégezhető, ám ha gól esett, azt érvényteleníteni kell és a büntetőt meg kell ismételni. A vétkes játékost figyelmeztetni kell és ha nem esett gól, a játékos ellen szabadrúgást kell ítélni arról a pontról, ahol az eset történt. A kapus a gólvonalon a büntetőrúgás előtt is mozoghat.

6. Ha az elrúgás után a labdát külső személy megállítja, a rúgást meg kell ismételni. Ha az elrúgás után a labda a kapusról vagy a kapufáról visszapattan a mezőnybe, s egy külső személy megállítja a játékvezetőnek meg kell állítani a játékot és a beavatkozás helyén feldobással kell folytatni a játékot.

7. A büntetőrúgás helyét a játékvezető jelöli ki.

8. A büntetőrúgást végző játékos meg kell jelölni (kézfelemeléssel jelez a rúgó játékos)

**XII. Szabály *a labda játékba hozatala az oldalvonalról***

1. Amennyiben a labda teljes terjedelmével áthaladt az oldalvonalon, akár a földön vagy a levegőben, újra játékba kell hozni. Ez történhet bedobással vagy az oldalvonal mögötti területről történő berúgással. A játékba hozatalt annak a csapatnak kell elvégeznie, amelynek az ellenfelét érintette utoljára a labda. A játékba hozatal bármely irányba elvégezhető, de a labdának a játéktérre kell érkeznie. A labdát az oldalvonalon túlról játékba hozó játékosnak mindkét lábával az oldalvonalon túl kell lennie. Oldalberúgáskor és bedobáskor az ellenfélnek legalább 5 méterre kell állni az azt elvégző játékostól.

2. Bedobásból, berúgásból gólt közvetlenül nem lehet elérni, amennyiben mégis a hálóba kerül a labda, úgy kapus kidobással kell folytatnia a játékot.

3. Az oldalberúgást ill. bedobást 5 másodpercen belül el kell végezni. Amennyiben az oldalberúgásra ill. bedobásra jogosult csapat azt nem végzi el időben (5 mp), úgy a másik csapat kap jogot a bedobás ill. oldalberúgás elvégzésére.

Döntvény:

A játékvezető az 5 másodperc mérését akkor kezdi, amikor a labda az oldalberúgásra ill. bedobásra jogosult csapat játékosának birtokába kerül és Ő az oldalvonal azon pontjának közelében van ahonnan a labdát újra játékba kell hozni. A játékvezető felemelt kezének ujjaival jelzi a bedobás ill. az oldalberúgás hátralévő idejét. Amennyiben a bedobásra ill. az oldalberúgásra jogosult csapat a játékvezető véleménye szerint a labda játéktéren kívül kerülése után rögtön nem akarja azt játékba hozni, úgy elkezdi az 5 mp mérését.

**XIII. Szabály *a kapus játéka***

1. Ha a labda a földön vagy a levegőben teljes terjedelmével áthaladt a kapuvonalon, úgy, hogy utoljára a támadó csapat játékosa ért hozzá, akkor a kapus csak kézből hozhatja újra játékba a labdát. A kapusnak a labda kézbevételétől számított 5 másodpercen belül meg kell játszania a labdát, ellenkező esetben a játékvezető szabadrúgást ítél a másik csapat javára, melyet a képzeletbeli 5m-es vonal azon pontjáról kell elvégezni, amelyik a legközelebb volt a szabálytalanság helyéhez. A kapus a labdát csak a saját térfelére dobhatja ki.

2. A kapuskidobásból közvetlenül gólt nem lehet elérni. A kapus a saját csapattársától feléje szándékosan lábbal hazaadott labdát csak lábbal játszhatja meg. A kapus gólt csak úgy érhet el ha már játékba került a labda és egy másik csapattársa által kapta azt vissza. Ebben az esetben a saját térfeléről is lőhet gólt.

3. Kapuskidobáskor az ellenfél játékosainak az 5m-es büntetőterületen kívül kell állniuk. Saját játékos beleérhet a labdába, mielőtt a labda elhagyta az 5m-es büntető területet.

Döntvény:

A játékvezető az 5 másodperc mérését akkor kezdi, amikor a labda a kapus kezébe kerül és Ő a büntető területen belül tartózkodik. A játékvezető felemelt kezének ujjaival jelzi a kidobás hátralévő idejét. Amennyiben a kapus, a játékvezető véleménye szerint a labdát időhúzás szándékával nem veszi kézbe, úgy az elkezdi az 5 mp mérését.

**XIV. Szabály *a szögletrúgások***

1. Ha a labda a levegőben vagy a földön teljes terjedelmével áthalad a kapuvonalon úgy, hogy utoljára a védőcsapat játékosát vagy kapusát érintette, akkor a támadó csapat szögletrúgást végezhet el.

2. A szögletrúgásnál a védekező csapat játékosainak öt méterre kell állnia a sarokrúgást végző támadó játékostól.

3. A szabadrúgást 5 mp alatt el kell végezni.

Döntvény:

A játékvezető az 5 másodperc mérését akkor kezdi, amikor a labda a szögletrúgásra jogosult csapat játékosának birtokába kerül és Ő a sarokpont közelében van, ahonnan a labdát újra játékba kell hozni. A játékvezető felemelt kezének ujjaival jelzi a szögletrúgás hátralévő idejét. Amennyiben a szögletrúgásra jogosult csapat a játékvezető véleménye szerint a labda játéktéren kívül kerülése után rögtön nem akarja azt játékba hozni, úgy elkezdi az 5 mp mérését.

**XV. Szabály *a fegyelmezés eszköze***

1. Személyi hiba. Minden olyan vétség esetén, amiért szabadrúgás jár, a vétkes játékos személyi hibapontot kap. Ha egy játékos összegyűjt egy mérkőzés folyamán a négy (4) személyi hibapontot, akkor az adott mérkőzésen tovább nem szerepelhet, de helyére azonnal beállhat csapattársai közül valaki. E szabály alól kivétel, ha negyedik személyi hibát egy kiállítással együtt szerezte, akkor a kiállításnál leírtak szerint jöhet vissza helyette a csapattárs. A csapaton belüli egyéni személyi hibák összege adja a csapathibapontok számát. Ha egy csapat egy félidőben összegyűjtött öt (5) személyi hibát, akkor az ellenfél sorfal nélkül, nyolc (8) méterről büntetőrúgást rúghat. Az első büntető az ötödik személyi hiba begyűjtésével jár és ezt követően minden szabálytalanság után, de csak is nyolc méterről. Az újabb félidő elkezdésekor a csapat személyi hibapontokat újra kezdik számolni. Az egyéni személyi hibák a mérkőzés egészére vonatkoznak.

2. Sárga lap

A játékost sárga lappal kell figyelmeztetni, ha az alábbi cselekedetek valamelyikét követte el:

a. / sportszerűtlenül viselkedik

b. / szavakkal, mozdulatokkal fejezi ki nemtetszését

c. / következetesen vét a szabályok ellen

d. / csere alakalmával előbb lép a játéktérre, mielőtt a lecserélendő játékos elhagyja a játékteret

e. / oldalberúgás (bedobás), szögletrúgás, szabadrúgás, büntetőrúgás alkalmával nem az előírt helyen tartózkodik

f. / szándékosan akadályozza a játék folytatását

3. Piros lap

Piros lap felmutatásával ki kell állítani az alábbi sportszerűtlenségben vétkes játékosokat:

a. / durva játékban vétkes

b. / erőszakosan játszik

c. / goromba, durva kifejezéseket használ

d. / szándékosan homokot dob vagy rúg az ellenfelére

e. / második sárga lapot maga után vonó vétséget követ el ugyanazon a mérkőzésen

Döntvények:

Ha egy játékos az ellenfél kapujára húz és a játékvezető véleménye szerint nyilvánvaló lehetősége van a gól elérésére, de azt az ellenfél játékosa szándékosan, szabadrúgást vagy büntetőrúgást maga után vonó eszközzel megakadályozza, akkor az ellenfél játékosát súlyos sportszerűtlenség miatt ki kell állítani.

Ha egy mezőnyjátékos az ellenfél játékosát a játékvezető véleménye szerint szándékos kezezéssel a gól megszerzésében akadályozza, akkor a vétkes játékost súlyos sportszerűtlenség miatt ki kell állítani (ez nem vonatkozik a saját büntetőterületén belül tartózkodó kapusra).

A kiállított játékos nem vehet újra részt a játékban. Négy (4) perc elteltével kiegészülhet a csapat, feltéve ha a négy perc letelte előtt az alacsonyabb létszámú csapat nem kap gólt. Amennyiben gólt kapnak akkor a kiállított játékos helyett más játékos bejöhet. Ha az alacsonyabb létszámú csapat ér el gólt, akkor a játék kiegészülés nélkül folytatódik tovább.

Ha egy csapatból egy időpontban több játékost is kiállítanak, akkor a kiállításokat csúsztatva kell letölteni. A másodiknak kiállított játékosnak azonnal el kell hagynia a játékteret, de helyére cserejátékos bejöhet mindaddig, amíg az előző kiállítás le nem jár. Az előző kiállítás letelte után kezdődik a következő kiállítás mérése.

A piros lappal kiállított játékos a bajnokságban a csapata következő mérkőzésén nem játszhat. További döntésről az eset súlyosságával kapcsolatosan a Versenybizottság rendelkezik.

Az eltiltás mértékéről a kiállított játékos csapata köteles érdeklődni a Versenybizottságnál!

A versenyen résztvevők sportszerű viselkedésükkel kötelesek segíteni az eseményt. Ha a játékos vagy sportvezető magatartásával botrányt okoz, a kupasorozatról véglegesen kizárja Versenybizottság!

Fentieken leírtakon kívül minden esetben a versenybizottság döntése a mérvadó.

**XVI. Szabály *az óvás***

A csapatok a mérkőzés után 15 percen belül írásos óvást nyújthatnak be a szervezőbizottsághoz. Óvási díj: **5000** Ft - amit az óvó csapat az óvása jogossága esetén visszakap.

A versenybizottság a Tűzkakas Strandfoci versenykiírása alapján dönti el az óvás jogosságát